หมุนเงินผ่านบัตรพุ่ง
ธปท.เริ่มเห็นสัญญาณหมุนเงินผ่านบัตรเครดิตพุ่ง 10.6% ขณะยอดใช้จ่ายยังแผ่ว
11 ก.ย. 2558

ธปท.เริ่มเห็นสัญญาณหมุนเงินผ่านบัตรเครดิตพุ่ง 10.6% ขณะยอดใช้จ่ายยังแผ่ว
ธนาคารแห่งประเทศไทย (ธปท.) รายงานยอดการให้บริการธุรกิจบัตรเครดิตทั้งระบบ ณ สิ้นเดือน ก.ค.ที่ผ่านมา ว่า บัตรเครดิตทั้งระบบที่ออกโดยธนาคารพาณิชย์และผู้ประกอบธุรกิจที่ไม่ใช่สถาบันการเงิน (นันแบงก์) มีการใช้จ่ายผ่านบัตรเพิ่มขึ้นจากช่วงเดียวกันของปีก่อน 9.02% รวม 1.35 แสนล้านบาท หรือเพิ่มขึ้นเพียงเล็กน้อย สะท้อนกำลังซื้อของชนชั้นกลางที่ยังแผ่วตามสถานการณ์เศรษฐกิจที่ยังไม่ฟื้นตัว ขณะเดียวกันก็เริ่มเห็นการหมุนเงินสดผ่านบัตรมากขึ้นจากการกดเงินสดล่วงหน้าที่เพิ่มถึง 10.6%
สำหรับรายละเอียดแบ่งเป็น การใช้จ่ายในประเทศ 1.10 แสนล้านบาท เพิ่มขึ้นจากระยะเดียวกันปีก่อน 9,054 ล้านบาท หรือ 9% การใช้จ่ายในต่างประเทศ 9,053 ล้านบาท เพิ่มขึ้น 628 ล้านบาท หรือ 7.5% และการเบิกเงินสดล่วงหน้าผ่านบัตร 1.57 หมื่นล้านบาท เพิ่มขึ้น 1,501 ล้านบาท หรือ 10.6% โดยส่วนใหญ่มาจากบัตรที่ออกโดยธนาคารพาณิชย์
ทั้งนี้ บัตรเครดิตทั้งระบบมีจำนวน 21 ล้านใบ เทียบกับระยะเดียวกันปีก่อนที่ 19.5 ล้านใบ เพิ่มขึ้น 7.6% หรือ 1.48 ล้านใบ โดยมียอดสินเชื่อคงค้างเพิ่มขึ้น 7.6% หรือ 2.08 หมื่นล้านบาท อยู่ที่ 2.97 แสนล้านบาท 
อย่างไรก็ดี หากเทียบการใช้จ่ายผ่านบัตรกับเดือนก่อนหน้า จะพบว่ามีปริมาณการใช้จ่ายรวมเพิ่มขึ้น 1,681 ล้านบาท หรือเพิ่มขึ้นเพียง 1.3% เท่านั้น ส่วนยอดสินเชื่อคงค้างเพิ่มขึ้นเล็กน้อย 150 ล้านบาท หรือ 0.05%
นอกจากนี้ ธปท.ยังรายงานการให้บริการสินเชื่อส่วนบุคคลภายใต้การกำกับดูแลของ ธปท. ว่า ทั้งระบบมีผู้ใช้บัญชีสินเชื่อทั้งสิ้น12.4 ล้านบัญชี เทียบกับระยะเดียวกันกับปีก่อนที่ 11.7 ล้านบัญชี เพิ่มขึ้น 7.13 แสนบัญชี หรือ 6.1% โดยส่วนใหญ่เพิ่มขึ้นมาจากกลุ่มนันแบงก์เป็นหลัก
ขณะที่ยอดสินเชื่อคงค้างอยู่ที่ 3.18 แสนล้านบาท เพิ่มขึ้น 1.24 หมื่นล้านบาท หรือ 4.04% ซึ่งส่วนใหญ่เพิ่มจากการให้กู้ของธนาคารพาณิชย์ แต่การเพิ่มขึ้นเพียงเล็กน้อยก็สะท้อนถึงการระมัดระวังในการปล่อยสินเชื่อของผู้ประกอบการอย่างต่อเนื่องท่ามกลางความกังวลต่อภาวะหนี้เสียที่เพิ่มขึ้น